REGOLAMENT TAL-KUMMISSJONI (KE) Nru 884/2005
tal-10 ta' Ġunju 2005
li jistabbilixxi l-proċeduri ta' kif ikunu kondotti l-ispezzjonijiet tal-Kummissjoni fil-qasam tas-sigurtà marittima
(Test b'Relevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 725/2004 tal-Parlament Ewropew u tal-Kunsill tal-31 ta' Marzu 2004 dwar it-titjib tal-faċilità tas-sigurtà tal-bastiment u l-port (1), u partikolarment l-Artikolu 9(4) tiegħu,
Billi:
(1)
Biex tkun immonitorata l-applikazzjoni tal-Istati Membri tar-Regolament (KE) Nru 725/2004 il-Kummissjoni għandha tagħmel spezzjonijiet li jibdew sitt xhur wara d-dħul fis-seħħ tad-dispożizzjonijiet ta' dak ir-Regolament. L-organizzazzjoni tal-ispezzjonjiet taħt is-superviżjoni tal-Kummissjoni hi neċessarja biex tivverifika l-effettività tas-sistemi għall-kontroll tal-kwalità u miżuri ta' sigurtà, proċeduri u strutturi nazzjonali.
(2)
L-Aġenzija Ewropea għas-Sikurezza Marittima li hi stabbilita bir-Regolament tal-Kunsill (KE) Nru 1406/2002 tal-Parlament Ewropew u tal-Kunsill tas-27 ta' Ġunju 2002 tal-Parlament Ewropew u tal-Kunsill (2), għandha tipprovdi lill-Kummissjoni bl-assistenza teknika fil-eżekuzzjoni ta' din tal-aħħar għall-inkarigi ta' spezzjoni rigward bastimenti, kumpaniji relevanti u Organizzazzjonijiet Rikonoxxuti tas-Sigurtà.
(3)
Il-Kummissjoni għandha tikkoordina l-iskeda u l-preparament tal-ispezzjonijiet tagħha mal-Istati Membri. Timijiet għall-ispezzjoni tal-Kummissjoni jistgħu jinkludu spetturi nazzjonali kwalifikati li jsiru disponibbli mill-Istat Membru.
(4)
Ispezzjonijiet tal-Kummissjoni għandhom isiru skont proċedura ffissata, li tinkludi metodoloġija standard.
(5)
Informazzjoni sensittiva dwar spezzjonijiet għandha tkun trattata bħala informazzjoni klassifikata.
(6)
Il-miżuri li dwarhom hemm provediment f'dan ir-Regolament huma skont l-opinjoni tal-Kumitat istitwit permezz tal-Artikolu 11(1) tar-Regolament (KE) Nru 725/2004,
ADDOTTAT DAN IR-REGOLAMENT
KAPITOLU 1
TEMATIKA U TIFSIRIET
Artikolu 1
Kontenut
Dan ir-Regolament jistipula l-proċeduri ta' kif ikunu kondotti l-ispezzjonijiet tal-Kummissjoni biex jimmonitorjaw l-applikazzjoni mill-Istati Membri tar-Regolament (KE) Nru 725/2004 fil-livell ta' kull Stat Membru u faċilitajiet tal-port individwali u kumpaniji relevanti.
L-ispezzjonijiet għandhom ikunu kondotti b'mod trasparenti, effettiv, armonizat u konsistenti.
Artikolu 2
Tifsiriet
Għall-fini ta' dan ir-Regolament għandhom japplikaw it-tifsiriet li jmiss:
1.
“Spezzjoni tal-Kummissjoni” tfisser eżaminazzjoni mill-ispetturi tal-Kummissjoni tas-sistemi nazzjonali għall-kontroll tal-kwalità tas-sigurtà marittima, miżuri, proċeduri u strutturi tal-Istati Membri, biex tkun iddeterminata l-konformità mill-Istati Membri mar-Regolament (KE) Nru 725/2004;
2.
“Spettur tal-Kummissjoni” tfisser persuna li jissodisfa l-kriterji stabbiliti fl-Artikolu 7, impjegata mill-Kummissjoni, jew impjegata mill-Aġenzija Ewropea għas-Sigurtà Marittima jew spettur nazzjonali, mibgħut mill-Kummissjoni biex jipparteċipa fl-ispezzjonijiet tal-Kummissjoni;
3.
“spettur nazzjonali” tfisser persuna impjegata mill-Istat Membru bħala spettur tas-sigurtà marittima, u kkwalifikata skont ir-rekwiżiti ta' dak l-Istat Membru;
4.
“Kumitat” tfisser il-Kumitat stabbilit skont l-Artikolu 11(1) tar-Regolament (KE) Nru 725/2004;
5.
“evidenza oġġettiva” tfisser informazzjoni, reġistri jew riżultati kwantitattivi jew kwalitattivi marbutin mas-sigurtà jew mal-eżistenza u l-implimentazzjoni ta' rekwiżit stipulati fir-Regolament (KE) Nru 725/2004, li huma msejsa fuq l-osservazzjoni, il-kejl jew l-eżaminar, u li jistgħu jkunu vverifikati
6.
“osservazzjoni” tfisser dikjarazzjoni ta' fatt magħmul waqt spezzjoni tal-Kummissjoni u sostanzjata b'evidenza oġġettiva;
7.
“non-konformità” tfisser sitwazzjoni osservata fejn l-evidenza oġġettiva tindika n-nuqqas ta' rekwizit stipulata fir-Regolament (KE) Nru 725/2004 li teħtieġ azzjoni korrettiva;
8.
“nuqqas ta' konformità maġġuri” tfisser devjazzjoni identifikabbli li toħloq perikolu serju għas-sigurtà marittima li tkun teħtieġ azzjoni korrettiva immedjata u li tinkludi n-nuqqas ta' implimentazzjoni effettiva u sistematika ta' rekwiżit li jkun stipulat fir-Regolament (KE) Nru 725/2004;
9.
“focal point” means the body designated by each Member State to serve as a contact point for the Commission and other Member States and to facilitate, follow up and inform on the application of the maritime security measures laid down in Regulation (EC) No 725/2004;
10.
“kumpanija rilevanti” tfisser entità li għandha taħtar Uffiċjal tal-Kumpanija għas-Sigurtà, Uffiċjal għas-Sigurtà tal-Bastiment jew Uffiċjal għas-Sigurtà tal-Faċilità tal-Port, jew li tkun responsabbli għall-implimentazzjoni ta' Pjan ta' Sigurtà tal-Bastiment jew Pjan ta' Sigurtà tal-Faċilità tal-Port, jew li jkun maħtur minn Stat Membru bħala Organizzazzjoni Rikonoxxuta ta' Sigurtà;
11.
“eżami” tfisser prova ta' miżuri tas-sigurta' marittima, fejn tigi simulata l-intenzjoni biex tigi kommessa azzjoni kontra l-liġi sabiex tkun eżaminata l-effiċjenza fl-implimentazzjoni ta' miżuri ta' sigurta' eżistenti.
KAPITOLU II
REKWIŻITI ĠENERALI
Artikolu 3
Il-kooperazzjoni tal-Istati Membri
Mingħajr preġudizju lejn ir-responsabbiltajiet tal-Kummissjoni, l-Istati Membri għandhom jikkooperaw mal-Kummissjoni fil-kompletament tal-inkarigi tagħha ta' ispezzjoni. Il-kooperazzjoni għandha tkun effettiva matul il-fażijiet preparatorji, ta' kontroll u ta' rappurtar.
Artikolu 4
L-eżerċizju tal-poteri tal-Kummissjoni
1. Kull Stat Membru għandu jiżgura li l-ispetturi tal-Kummissjoni jkunu kapaċi li jeżerċitaw l-awtorità tagħhom biex jispezzjonaw l-attivitajiet tas-sigurtà marittima ta' kwalunkwe awtorità kompetenti taħt ir-Regolament (KE) Nru 725/2004 u kwalunkwe kumpanija relevanti.
2. Kull Stat Membru għandu jiżgura li, fuq talba, l-ispetturi tal-Kummissjoni jkollom aċċess għad-dokumentazzjoni kollha relatata mas-sigurtà relevanti u partikolarment;
(a)
il-programm nazzjonali għall-implimentazzjoni tar-Regolament (KE) Nru 725/2004 imsemmi fl-Artikolu 9(3) ta' dak ir-Regolament;
(b)
dejta fornita mill-punt fokali u rapporti ta' monitoraġġ skont l-Artikolu 9(4) tar-Regolament (KE) Nru 725/2004.
3. Kull fejn spetturi tal-Kummissjoni jiltaqgħu ma' diffikultajiet fl-eżekuzzjoni tad-dmirijiet tagħhom, l-Istati Membri kkonċernati għandhom juzaw kwalunkwe mezz fil-limiti tas-setgħat legali tagħhom biex jassistu lill-Kummissjoni fit-twettiq tad-dmirijiet kollha tagħha.
Artikolu 5
Il-parteċipazzjoni tal-ispetturi nazzjonali fl-ispezzjonijiet tal-Kummissjoni
1. L-Istati Membri għandhom jirsistu sabiex il-Kummissjoni jkollha disponibbli spetturi nazzjonali li jkunu kapaċi li jipparteċipaw fl-ispezzjonijiet tal-Kummissjoni, inklużi l-fażijiet preparatorji u ta' rappurtar.
2. Spettur nazzjonali ma għandux jipparteċipa fl-ispezzjonijiet tal-Kummissjoni fl-Istat Membru fejn hu impjegat.
3. L-Istati Membri għandhom jipprovdu lill-Kummissjoni lista ta' spetturi nazzjonali li minnhom il-Kummissjoni tista' ssejjaħ biex jipparteċipaw fi spezzjoni tal-Kummissjoni.
Dik il-lista għandha tkun aġġornata, tal-anqas sal-aħħar ta' Ġunju ta' kull sena, u għall-ewwel darba fi żmien tmien ġimgħat mid-dħul fis-seħħ ta' dan ir-Regolament.
4. Il-Kummissjoni għandha tikkomunika lill-Kumitat il-listi msemmija fl-ewwel subparagrafu tal paragrafu 3.
5. Fejn il-Kummissjoni tikkunsidra li l-parteċipazzjoni ta' spettur nazzjonali hi neċessarja fi spezzjoni partikolari tal-Kummissjoni, għandha titlob mingħand l-Istat Membru informazzjoni dwar id-disponibbilta' ta' spetturi nazzjonali għat-tmexxija ta' dik l-ispezzjoni. Talbiet bħal dawn għandhom normalment isiru tmien ġimgħat qabel l-ispezzjoni.
6. L-ispejjeż li jinħolqu mill-parteċipazzjoni tal-ispetturi nazzjonali fl-ispezzjonijiet tal-Kummissjoni għandhom, skont ir-Regoli tal-Komunita', jitħallsu mill-Kummissjoni.
Artikolu 6
Assistenza teknika mill-Aġenzija Ewropea tas-Sigurtà Marittima fi spezzjonijiet tal-Kummissjoni
1. Meta tipprovdi lill-Kummissjoni bl-assistenza teknika skont l-Artikolu 2(b)(iv) tar-Regolament (KE) Nru 1406/2002, l-Aġenzija għandha tqiegħed esperti tekniċi għad-dispożizzjoni biex jieħdu sehem fi spezzjonijiet mill-Kummissjoni, inkluż fil-fażijiet relatati ta’ tħejjija u rappurtar.
2. Il-Kummissjoni għandha tikkomunika lill-Kumitat lista ta' esperti tekniċi mill-Aġenzija li fuqhom tista' ssejjaħ biex jipparteċipaw fi spezzjoni.
Artikolu 7
Il-kwalifikazzjoni u t-taħriġ għall-ispetturi tal-Kummissjoni
1. L-ispetturi tal-Kummissjoni għandhom ikollhom kwalifikazzjonijiet appropjati, li għandhom jinkludu biżżejjed esperjenza teoretika u prattika fis-sigurtà marittima. Dan normalment jinkludi:
(a)
għarfien tajjeb tas-sigurtà marittima u kif tkun applikata lill-operazzjonijiet li qed ikunu eżaminati;
(b)
għarfien prattiku tajjeb tat-teknoloġiji u tekniki tas-sigurtà;
(c)
għarfien tal-prinċipji, proċeduri u tekniki tal-ispezzjoni;
(d)
għarfien prattiku tal-operazzjonijiet li qed ikunu eżaminati.
2. Sabiex jikwalifikaw għall-ispezzjonijiet tal-Kummissjoni, l-ispetturi tal-Kummissjoni għandhom jispiċċaw b'suċċess taħriġ biex ikunu jistgħu jagħmlu dawn l-ispezzjonijiet.
Fil-każ ta' spetturi nazzjonali t-taħriġ neċessarju għalihom biex jaġġixxu bħala spetturi tal-Kummissjoni għandu:
(a)
ikun akkreditat mill-Kummissjoni;
(b)
ikun inizjali u rikorrenti;
(c)
jiżgura standard ta' eżekuzzjoni adekwata għall-iskopijiet ta' kontroll fuq jekk il-miżuri tas-sigurtà ikunux implimentat skont ir-Regolament (KE) Nru 725/2004
3. Il-Kummissjoni għandha tassigura li l-ispetturi tal-Kummissjoni jissodisfaw il-kriterja skont il-paragrafi 1 u 2.
KAPITOLU III
PROĊEDURI GĦAT-TMEXXIJA TAL-ISPEZZJONIJIET TAL-KUMMISSJONI
Artikolu 8
Notifikar lill-Istati Membri dwar l-ispezzjonijiet
1. Il-Kummissjoni għandha tavża tal-anqas sitt ġimgħat qabel spezzjoni lill-punt fokali tal-Istat Membru li fit-territorju tiegħu jkun ser isir. Fejn l-ispezzjoni hi ta' faċilità ta' port u li tinkludi bastimenti li jkun hemm f'dik il-faċilità ta' port matul l-ispezzjoni, il-punt fokali għandu jkun informat fin-notifika. Bi tweġiba għal avvenitmenti eċċezzjonali, dan il-perjodu ta' notifika jista' jitnaqqas,
L-Istati Membri għandhom jieħdu l-passi neċessarji biex jiżguraw li n-notifikazzjoni ta' spezzjoni tinżam konfidenzjali sabiex ikun żgurat li l-proċess ta' spezzjoni ma jkunx kompromess.
2. Il-punt fokali għandu jkun notifikat minn qabel dwar l-ambitu intenzjonat ta' spezzjoni tal-Kummissjoni.
Where a port facility is to be inspected and the inspection is to include ships at that port facility during the inspection, the focal point shall be informed in the notice.
3. Il-punt fokali għandu:
(a)
jinforma l-awtoritajiet kompetenti fl-Istat Membru dwar l-ispezzjoni, u
(b)
jinnotifika l-Kummissjoni dwar dawk l-awtoritajiet kompetenti relevanti.
4. Il-punt fokali għandu javża lill-Kuimmisjoni mill-anqas 24 siegħa qabel l-ispezzjoni l-isem tal-Istat tal-bandiera u n-numru IMO ta' bastimenti mistennija li jkunu fil-faċilità tal-port nnotifikata taħt il-paragrafu 1 matul l-ispezzjoni.
5. Fejn tal-Istat tal-bandiera hu Stat Membru, il-Kummissjoni għandha, fejn prattikabbli, tinforma lill-punt fokali tal-Istat Membri li l-bastiment jista' jkun ispezzjonat meta jkun fil-faċilità tal-port.
6. Fejn l-ispezzjoni ta' faċilità tal-port tinkludi bastiment ta' dak l-Istat Membru bħala l-Istat tal-bandiera, il-punt fokali għandu jżomm kuntatt mal-Kummissjoni biex jikkonferma jekk il-bastiment hux ser ikun fil-faċilità tal-port matul l-ispezzjoni.
7. L-ispezzjonijiet tal-Kummissjoni għandhom isiru taħt l-awspiċji tal-Istat Membru tal-faċilità tal-port li qed jeżerċità miżuri ta' kontroll u konformità taħt ir-regolament 9 tal-miżuri speċjali biex tissaħħaħ is-sigurtà marittima tal-Konvenzjoni SOLAS meta jew:
(a)
l-Istat tal-bandiera tal-bastiment mhux Stat Membru; jew
(b)
fejn il-bastiment mhux inkluż fl-informazzjoni fornita taħt il-paragrafu 4
8. Meta n-notifika ta' spezzjoni tingħata lill-punt fokali, jista' jkun ikkomunikat kwestjonarju ta' qabel l-ispezzjoni, sabiex jimtela' mill-awtorita' jew awtoritajiet kompetenti relevanti, flimkien ma' talba għad-dokumenti msemmija fl-Artikolu 4(2).
In-notifika għandha tispeċifika wkoll d-data sa meta għandu jitlesta l-kwestjonarju u d-dokumenti msemmija fl-Artikolu 4(2) għandhom jintbagħtu lura lill-Kummissjoni.
Artikolu 9
Preparazzjoni ta' spezzjonijiet
1. Spetturi tal-Kummissjoni għandhom iwettqu attivitajiet ta' preparazzjoni sabiex jiżguraw effiċjenza, akkuratezza u konsistenza fl-ispezzjonijiet.
2. Il-Kummissjoni għandha tipprovdi lill-punt fokali bl-ismijiet tal-ispetturi tal-Kummisjoni li jkunu kummissjonati sabiex iwettqu spezzjoni, u dettalji oħra kif xieraq.
3. Għal kull spezzjoni l-punt fokali għandu jiżgura li koordinatur ikun inkarigat li jagħmel l-arranġamenti prattiċi assoċjati mal-attivita' ta' spezzjoni li tkun ser issir.
Artikolu 10
Tmexxija ta' spezzjonijiet
1. Metodoloġija standard għandha tintuża sabiex tkun osservata l-applikazzjoni mill-Istat Membru tar-rekwiżiti tas-sigurta' marittima kif stipulati fir-Regolament (KE) Nru 725/2004.
2. L-Istati Membri għandhom jiżguraw li l-ispetturi tal-Kummissjoni jkunu akkompanjati l-ħin kollu matul l-ispezzjoni.
3. Fejn bastiment fil-faċilità tal-port għandu jkun spezzjonat u l-Istat tal-bandiera tal-bastiment ma jkunx Stat Membru tal-faċilità tal-port, l-Istat Membru tal-faċilità tal-port għandu jiżgura li l-ispetturi tal-Kummissjoni jkunu akkumpanjati minn uffiċjal ta' awtorità msemmija fl-Artikolu 8(2) of Regulation (KE) Nru 725/2004 matul l-ispezzjoni tal-bastiment.
4. L-ispetturi tal-Kummissjoni għandhom iġorru karta tal-identita' li tawtorizzahom li jagħmlu spezzjonijiet f'isem il-Kummissjoni-Istati Membri għandhom jiżguraw li l-ispetturi tal-Kummissjoni jkunu kapaċi li jkollhom aċċess għaż-żoni kollha meħtieġa għall-finijiet tal-ispezzjoni.
5. Eżami għandu jsir biss wara notifikazzjoni lil u ftehim mal-punt fokali fuq l-ambitu u l-iskop tiegħu. Il-punt fokali għandu jagħmel kwalunkwe koordinazzjoni neċessarja mal-awtoritajiet kompetenti konċernati.
6. Mingħajr preġudizzju għall-Artikolu 11, l-ispetturi tal-Kummissjoni għandhom, kull fejn ikun xieraq u prattikabbli, jagħtu ġabra fil-qosor informali bil-fomm ta' dak li jkun irriżultalhom fuq il-post.
Il-punt fokali għandu jkun informat mill-ewwel dwar xi nuqqasijiet serji fejn tidħol il-konformità mar-Regolament(KE) Nru 725/2004 identifikati minn spezzjoni tal-Kummissjoni, qabel it-tmiem ta' rapport tal-ispezzjoni skont l-Artikolu 11.
Artikolu 11
Rapport ta' spezzjoni
1. Fi żmien sitt ġimgħat mit-tmiem ta' spezzjoni, għandu jiġi kkomunikat rapport ta' spezzjoni mill-Kummissjoni lill-Istat Membru.
2. Fejn bastiment kien spezzjonat matul l-ispezzjoni tal-faċilità tal-port, il-partijiet relevanti tar-rapport tal-ispezzjoni għandhom jintbagħtu wkoll lill-Istat Membru li hu l-Istat tal-bandiera.
3. L-Istat Membru għandu jinforma lill-entitajiet spezzjonati bl-osservazzjonijiet relevanti tal-ispezzjoni.
4. Ir-rapport għandu jagħmel fid-dettal l-osservazzjonijiet tal-ispezzjoni, jidentifika kwalunkwe nuqqasijiet u nuqqasijiet serji mar-Regolament (KE) Nru 725/2004.
Ir-rapport jista' jkun fih rakkomandazzjonijiet għal azzjoni ta' rimedju.
5. Meta tkun qed tiġi stmata l-implimentazzjoni tar-Regolament (KE) Nru 725/2004, il-klassifikazzjonijiet li ġejjin għandhom japplikaw għal kull osservazzjoni tar-rapport:
(a)
konformi;
(b)
konformi, iżda titjib hu mixtieq
(c)
b'nuqqasijiet;
(d)
b'nuqqasijiet serji;
(e)
ma japplikax;
(f)
mhux konfermat.
Artikolu 12
Risposta mill-Istat Membru
1. Fi żmien tliet xhur tad-data ta' meta jintbagħat ir-rapport ta' spezzjoni, l-Istat Membru għandu jissottometti bil-miktub lill-Kummissjoni risposta għar-rapport li:
(a)
jindirizza l-osservazzjonijiet u r-rakkomandazzjonijiet; u
(b)
jipprovdi pjan ta' azzjoni, li jispeċifika azzjonijiet u żminijiet ta' skadenza, sabiex ikunu rimedjati kwalunkwe nuqqasijiet identifikati.
2. Fejn ir-rapport ta' spezzjoni ma jidentifika l-ebda nuqqasijiet jew nuqqasijiet serji mar-Regolament (KE) Nru 725/2004, l-ebda risposta ma għanda tkun meħtiega.
Artikolu 13
Azzjoni mill-Kummissjoni
1. Il-Kummissjoni tista' tieħu kwalunkwe minn dawn il-passi li ġejjin f'każ ta' nuqqasijiet jew nuqqasijiet serji mar- Regolament (KE) Nru 725/2004 u wara li tirċievi risposta mill-Istat Membru:
(a)
tissottometti kummenti lill-Istat Membru jew titlob spjegazzjoni ulterjuri sabiex tiċċara r-risposta kollha jew parti minnha;
(b)
twettaq ispezzjoni ta' segwitu sabiex tivverifika l-implimentazzjoni tal-azzjoni ta' rimedju, il-perjodu minimu ta' avviż ta' din l-ispezzjoni ta' segwitu għandha tkun ta' ġimgħatejn;
(c)
tibda proċedura ta' infrazzjoni fir-rigward tal-Istat Membru kkonċernat.
2. Fejn ikollha titwettaq spezzjoni ta' segwitu fuq bastiment, l-Istat Membru li hu l-Istat tal-bandiera għandu, fejn possibbli, jinforma lill-Kummissjoni bil-portijiet futuri fejn il-bastiment se jidħol, ħalli l-Kummissjoni tkun tistà tiddeċidi fejn u meta tagħmel l-ispezzjoni ta' segwitu.
KAPITOLU IV
DISPOŻIZZJONIJIET ĠENERALI U FINALI
Artikolu 14
Informazzjoni sensittiva
Bla ħsara għall-Artikolu 13 tar-Regolament (KE) Nru 725/2004, il-Kummissjoni għandha tittratta materjal sensittiv relatat ma' dawn l-ispezzjonijiet bħala informazzjoni klassifikata.
Artikolu 15
Programm ta' spezzjoni tal-Kommissjoni
1. Il-Kummissjoni għandha tieħu parir mill-Kumitat dwar il-prioritajiet għall-implimentazzjoni tal-programm ta' spezzjoni tagħha.
2. Il-Kummissjoni għandha tinforma lill-Kumitat fuq bażi regolari dwar l-implimentazzjoni tal-programm ta' spezzjoni tagħha kif ukoll dwar ir-riżultati tal-ispezzjonijiet
Artikolu 16
Informazzjoni lill-Istat Membri dwar nuqqasijiet serji
Jekk spezzjoni turi nuqqasijiet serji mar-Regolament (KE) Nru 725/2004 li jkunu meqjusa li għandhom impatt serju fuq il-livell ġenerali tas-sigurtà maittima fil-Komunita', il-Kummissjoni għandha minnufih tinforma lill-Istati Membri l-oħra wara li tikkomunika r-rapport tal-ispezzjoni lill-Istat Membru kkonċernat.
Artikolu 17
Revizjoni
Sal-1 ta' Jannar 2007 u b'mod regolari minn hemm 'il quddiem il-Kummissjoni għandha tirrevedi s-sistema ta' spezzjonijiet tagħha, u b'mod partikolari l-effettivita' ta' dik is-sistema.
Artikolu 18
Dħul fis-seħħ
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 10 ta' Ġunju 2005.